ལ་

མ་མཛད་ཐུགས་རྒྱ་གློད༔ ངེད་ཅག་དཔའ་བོ་མཁའ་འགྲོའི་གྲོང༔ གཞན་ན་མེད་དོ་རང་སྣང་ཉིད༔ ཆོས་ཉིད་གཅིག་གི་ཆོ་འཕྲུལ་ལས༔ ཐ་དད་མེད་དོ་རིགས་ལྡན་མ༔ ཚོགས་ཀྱི་གྲལ་དུ་བཞུགས་དང་སྤྲོཿ གསུངས་ནས་ཐུགས་བརྩེ་བརྩེ་མཛད་ནས་ཆང་ཀ་པཱ་ལ་གང་གནང་ནས་སྐུས་གར་བསྒྱུར་ཏེ༔ ཧེ་རུ་ཀ་རུས་པའི་རྒྱན་དྲུག་གིས་སྤྲས་པ༔ ཕྱག་གཉིས་རྡོར་དྲིལ་བསྣོལ་ཐབས་སུ་འཛིན་ཅིང་སྤྱན་བར་སྣང་ལ་ཧ་རེ་གཟིགས་ནས་འདི་སྐད་གསུངས༔ ཧཱུྃ་ཧྲཱིཿ མི་འགྱུར་མི་ཤིགས་རྡོ་རྗེའི་སྐུ༔ དྭངས་གསལ་འོད་ཀྱི་ཕུང་པོར་ལྡན༔ སྐལ་ལྡན་ཁྱོད་ལ་དབང་བསྐུར་རོ༔ འགྱུར་མེད་སྐུ་ཡི་དབང་ཐོབ་ཤོག༔ དྷརྨ་ཀཱ་ཡ་ཨ་བྷི་རིཉྩ་ཨོཾ༔ ཧཱུྃ་ཧྲཱིཿ བརྗོད་བྲལ་སྔགས་ཀྱི་རང་གདངས་གསུང༔ སྐལ་ལྡན་ཁྱོད་ལ་དབང་བསྐུར་རོ༔ བདག་གི་གསུང་དང་གཉིས་མེད་པའི༔གསུང་གསང་མི་བཟད་དབང་ཐོབ་ཤོག༔ དྷརྨ་ཝཱཀྐ་ཨ་བྷི་རིཉྩ་ཧཱུྃ༔ ཧཱུྃ་ཧྲཱིཿ ཀ་དག་རང་བྱུང་ཆོས་ཀྱི་སྐུ༔ གཉིས་མེད་ཐུགས་གསང་འཁོར་ལོའི་དབང༔ རིག་པའི་བུ་ལ་བསྐུར་བ་ཡིས༔ བདག་གི་ཐུགས་དང་གཉིས་མེད་པའི༔ བསྐུར་ཐོབ་བྲལ་བའི་དབང་ཐོབ་ཤོག༔ དྷརྨ་ཙིཏྟ་ཨ་བྷི་རིཉྩ་ཧཱུྃ༔ ཨ་

ཨ་ཨཱ༔ ཞེས་གསུངས་མ་ཐག་ཏུ་བདག་ཐ་མལ་གྱི་རྟོག་པ་གློ་བུར་དུ་འགགས་ནས་སྔར་གྱི་བག་ཆགས་འགའ་སད་ནས༔ སྐད་ཅིག་གིས་རྡོ་རྗེ་ཕག་མོའི་སྐུར་ལམ་གྱིས་གསལ་ནས་ཡབ་ཀྱི་སྐུར་འཁྲིལ་ནས་བསམ་གྱིས་མི་ཁྱབ་པའི་རིག་སྐུ་མངོན་དུ་གྱུར་ནས་ཡབ་ཡུམ་གཉིས་མེད་ཀྱི་དགོངས་པ་ཡུན་གཅིག་སྐབས༔ འཁོར་གྱི་དཔའ་བོ་མཁའ་འགྲོ་མ་རྣམས་ཀྱིས་མགྲིན་གཅིག་དབྱངས་གཅིག་ཏུ་འདི་སྐད་གསུངས༔ ཨ་ཧཾ་སིདྡྷི་སུ་ཁ་སྟྭྃ༔ ཨ་ལ་ལ་ཧོ་ངོ་མཚར་ཆེ༔ གསང་སྔགས་བདག་པོ་ཧེ་རུ་ཀ༔ ཡེ་ཤེས་སྐུ་བརྙེས་རྡོ་རྗེ་འཆང༔ ངོ་མཚར་རྨད་དུ་བྱུང་བའི་ཆོས༔ དཀྱིལ་འཁོར་ཀུན་གྱི་འབྱུང་གནས་ཆེ༔ དཔའ་བོ་ཡབ་ཡུམ་གསང་ཆེན་མཛོད༔ དངོས་གྲུབ་འབྱུང་གནས་ཁྱོད་ལ་བསྟོད༔ གསང་སྔགས་ལམ་མཆོག་བླ་ན་མེད༔ རྒྱལ་ཀུན་ཐུགས་གསང་ཉེ་ལམ་མཆོག༔ མངོན་གྱུར་གདིང་ཐོབ་རིག་སྐུ་བརྙེས༔ རྡོ་རྗེ་དབང་ཉིད་ལ་བསྟོད༔ ལྷ་ལས་ལྷག་གྱུར་ཟུང་འཇུག་སྐུ༔ སྒྱུ་འཕྲུལ་དཀྱིལ་འཁོར་ཀུན་གྱི་རྗེ༔ སྐུ་དང་ཡེ་ཤེས་དབྱིངས་སུ་ཟླུམ༔ མངོན་རྫོགས་རྒྱལ་པོ་ཁྱོད་ལ་བསྟོད༔ ཅེས་གསུངས་ནས་ཚོགས་ཀྱི་འཁོར་ལོ་རྒྱ་ཆེན་པོ་བཤམས་ནས་དཀྱིལ་འཁོར་

གཙོ་བོ་བདུད་འཇོམས་ཧེ་རུ་ཀ་ཡབ་ཡུམ་འོད་ཀྱི་རྣམ་པར་གྱུར་ཏེ་དཔའ་བོ་ཉིད་ལ་ཐིམ་མ་ཐག་ཏུ་སྐུས་གར་བསྒྱུར་ནས་ཧེ་རུ་ཀ་ཅད་ཏེའུ་བྷན་ཐོད་འཛིན་པ་རྣལ་འབྱོར་རོལ་པའི་ཆ་བྱད་ཅན་དུ་གྱུར་ནས༔ ཨ་ཧཾ༔ ཡབ་ཡུམ་རེག་པ་འཕྲད་པ་སྐུ་རྡོ་རྗེ༔ སྣང་སྟོང་དབྱེར་མེད་བུམ་དབང་ངོ་བོར་རྫོགས༔ བྱང་སེམས་བདུད་རྩིའི་རྒྱུན་བབས་གསུང་རྡོ་རྗེ༔ གསལ་སྟོང་དབྱེར་མེད་གསང་དབང་ངོ་བོར་རྫོགས༔དཀར་དམར་ཐིག་ལེ་ཞལ་མཇལ་ཐུགས་རྡོ་རྗེ༔ བདེ་སྟོང་དབྱེར་མེད་ཤེར་དབང་ངོ་བོར་རྫོགས༔ ལྷན་སྐྱེས་ཡེ་རིག་ཡེ་ཤེས་རྡོ་རྗཻར་སྨིན༔ རིག་སྟོང་དབྱེར་མེད་ཚིག་དབང་ངོ་བོར་རྫོགས༔ བསྐུར་ཐོབ་བྲལ་བ་དོན་དམ་གསང་བའི་དབང༔ རིགས་ལྡན་ཌཱ་ཀི་ཁྱོད་ལ་བསྐུར་བ་ཡིས༔ རགས་པ་ལུས་དང་ཕྲ་བ་རྩ་ཁམས་དག༔ རགས་པ་ངག་དང་ཕྲ་བ་རླུང་ཁམས་སྨིན༔ རགས་པ་སེམས་དང་ཕྲ་བ་ཐིག་ལེ་རྫོགས༔ སྒོ་གསུམ་བག་ཆགས་རྟོག་སྒྲིབ་ཀུན་བྲལ་ནས༔ རྣམ་སྨིན་ཚེ་དབང་ཕྱག་ཆེན་ལྷུན་གྲུབ་ཀྱི༔ གོ་འཕང་མངོན་གྱུར་དོན་གྱི་དབང་ཐོབ་ཤོག༔ ཅེས་གསུངས་ནས་སྤྱན་ཧྲིག་གེར་བདག་ལ་གཟིགས་ནས་ཅུང་ཟད་དགོངས་པ་གཏད་པའི་མཐར༔ འདི་ནི་ཐབས་ཤེས་སྙིང་པོ་དོན་དམ་པ་གསང་བའི་

དབང་བཞི་པ་བསྐུར་བ་ཡིན་པས་གཞན་ལ་མ་བསྟན་ཅིག༔ དུས་ལ་བབས་ཚེ་འོ་ཅག་གཉིས་འཛོམ་འོང༔ དེའི་བར་དུ་སྣང་བ་རང་བཞིན་མེད་པར་རྟོགས་པའི་ཐབས་མཆོག་ཏུ་མི་འགྱུར་བའི་བདེ་བ་ཆེན་པོའི་ཡབ་དང་འགྲོགས་ཤིག་གསུངས༔ དེ་ནས་རྡོ་རྗེ་ཀརྨ་མཁའ་འགྲོ་ཞི་བ་མཚོས་དཀྱིལ་འཁོར་གྱི་ཤར་ནས་ཚོགས་ཀྱི་དྲང་བ་ཐོགས་ནས་དབྱངས་སྙན་གདངས་ཀྱིས༔ ཨ་ཧོཿ སྐྱེ་མེད་རང་བྱུང་དོན་དམ་ཆོས་སྐུ་ཡི་ཞིང་ན༔ གཟུགས་སྣང་དག་པ་རབ་འབྱམས་ཐབས་ཤེས་ཀྱི་དཀྱིལ་འཁོར༔ ཟག་མེད་བདེ་བ་ཆེན་པོའི་བདུད་རྩི་ལ་རོལ་ནས༔ བདེ་སྟོང་དག་པ་རབ་འབྱམས་དངོས་གྲུབ་ཀྱང་ཞུའོ༔ རྩལ་སྣང་དག་པ་རབ་འབྱམས་དཔའ་བོ་དང་མཁའ་འགྲོ༔ འདོད་དོན་དག་པ་རབ་འབྱམས་བདུད་རྩི་ལ༴ ཞེན་བྲལ་དག་པ་རབ་འབྱམས་དངོས༴ སྣོད་བཅུད་དག་པ་རབ་འབྱམས་དཀྱིལ་འཁོར་གྱི་བཀོད་པ༔ རང་བྱུང་དག་པར་རབ་འབྱམས་བདུད༴ སྣང་རྟོག་དག་པ་རབ་འབྱམས་དངོས༴ རང་སྣང་དག་པ་འོག་མིན་ཉམས་དགའ་ཡི་གནས་ན༔ མཆེད་ལྕམ་དམ་ཚིག་གཅིག་པའི་རྡོ་རྗེ་ཡི་སྤུན་གྲོགས༔ ཐབས་ཤེས་མྱང་གྲོལ་བདུད་རྩིའི་ཚོགས་མཆོད་ལ་རོལ་ནས༔ སྣང་སྲིད་དག་པ་རབ་འབྱམས་དངོས་གྲུབ་དེ་ཞུའོ༔ སྟོན་འཁོར་དགོངས་པ་དབྱེར་མེད་རོ་གཅིག་ཏུ་འདྲེས་ནས༔

འཇའ་ལུས་ཆོས་སྐུ་འགྲུབ་པའི་གདམས་པ་རང་ཞུའོ༔ ཞེས་གསུངས་ནས་ཐམས་ཅད་ཀྱིས་རང་རང་གི་རིགས་དང་གཟུངས་མ་རྣམས་ཀྱིས་ཀྱང་གླུ་གར་མཛད་ནས་ཚོགས་ཀྱི་དགའ་སྟོན་ལ་རོལ༔ དེ་ནས་བདག་གིས་བསམ་པ་ལ་འདི་རྣམས་ཡིད་བཞིན་ནོར་བུའི་སྐུའི་བཀོད་པ་ཡིན་པར་འདྲ༔ ད་དུང་ཞིང་ཁམས་སུ་ཞིག་གཞན་དུ་ཨེ་ཡོད༔ བདག་ཀྱང་ཕྱིར་མི་འགྲོ་ཞིང་འདིར་ལྷག་དགོས་བསམ་པས༔ ཉིད་ཀྱི་ཞལ་ནས༔ ཨེ་མ་གསོན་དང་རིགས་ལྡན་མ༔ ཞིང་དང་གཞལ་ཡས་ལྷའི་རྣམ་རོལ༔ ཆོས་ཉིད་དེ་བཞིན་ཉིད་ཀྱི་རྩལ༔ རང་བྱུང་ཡེ་ཤེས་དེ་ཀའོ༔ ལོགས་ན་མེད་དོ་ཤེས་པར་མཛོད༔ ཅེས་གསུངས་ནས་སྐུ་གཅིག་གིས་བཀོད་པ་ལྔ་མཛད་ནས་དབུས་སུ་རྡོ་རྗེ་ཧེ་རུ་ཀ་ཡབ་ཡུམ༔ ཤར་དུ་བུདྡྷ་ཧེ་རུ་ཀ་ཡབ་ཡུམ༔ ལྷོ་རུ་རཏྣ་ཧེ་རུ་ཀ་ཡབ་ཡུམ༔ ནུབ་ཏུ་པདྨ་ཧེ་རུ་ཀ༔ བྱང་དུ་ལས་ཀྱི་ཧེ་རུ་ཀ་རྣམས་རང་རང་གི་ཡུམ་དང་སྲས་འཁོར་ཐམས་ཅད་དཀྱིལ་འཁོར་གྱི་རོལ་པ་བསམ་གྱིས་མི་ཁྱབ་པ་དུ་མར་སྤྲོས་ནས་བཞུགས་པ་ལ༔ བདག་གིས་ཤིན་ཏུ་དད་མོས་དྲག་པོས་ཕྱག་འཚལ་ནས་འདི་སྐད་ཞུས༔ སྐྱེ་བ་འདི་ནས་ཚེ་རབས་ཐམས་ཅད་དུ༔ རིག་འཛིན་བླ་མ་ཁྱེད་དང་མི་འབྲལ་ཞིང༔ རིམ་པ་གཉིས་ཀྱི་ལམ་མཆོག་མཐར་ཕྱིན་ནས༔ བདེ་སྟོང་ཕྱག་

རྒྱ་ཆེན་པོའི་ས་ཐོབ་ཤོག༔ ཐབས་ཤེས་ཟུང་འཇུག་ཏིང་འཛིན་ལ་བརྟེན་ནས༔ འདི་ནས་འཇིག་རྟེན་འོག་ཏུ་བདག་ཉིད་ཀྱང༔ མཁའ་འགྲོ་མི་ཡི་གཟུགས་ཅན་ཉེ་རྒྱུའི་གྲོགས༔ དཔའ་བོ་ཁྱེད་ཀྱི་དགྱེས་པ་བསྐྱེད་པའི་ཡུམ༔ བདག་གྱུར་སྨོན་ལམ་མཐུ་ཡིས་འཕྲད་པར་ཤོག༔ འཕྲད་ནས་བར་ཆད་རྐྱེན་དབང་མི་འགྲོ་ཞིང༔ སྐུ་ཚེ་མཐར་ཕྱིན་བསྟན་འགྲོའི་དོན་བསྒྲུབས་ནས༔ རྒྱལ་བའི་མཛད་པ་ཡོངས་སུ་འགྲུབ་པར་ཤོག༔ གསང་གཏེར་ལྡེ་མིག་རྩ་བའི་ཆོས་བདག་དང༔ ལས་ལྡན་བུ་སློབ་སྐྱེས་བུ་ལ་སོགས་པ༔ ལྷན་འཛོམས་བར་ཆད་འགལ་ཟླ་མེད་པ་རུ༔ བདེན་གཉིས་བསླུ་མེད་ནུས་པས་འགྲུབ་པར་ཤོག༔ བདག་ལ་བཟང་ངན་འབྲེལ་བཅས་འགྲོ་བ་ཀུན༔དུས་འདི་ནས་བཟུང་བྱང་ཆུབ་མ་ཐོབ་བར༔ རིག་འཛིན་བླ་མ་ཁྱེད་དང་མི་འབྲལ་ཞིང༔ ཟབ་གཏེར་རྒྱ་མཚོའི་དཔལ་ལ་ལོངས་སྤྱོད་ནས༔ འཇའ་ལུས་ཆོས་སྐུ་འགྲུབ་པར་བྱིན་གྱིས་རློབས༔ ཞེས་གསོལ་བ་བཏབ་པའི་མཐར་ཨ་ཨ་ཨཱཿ གསུངས་ནས་བཀོད་པ་རྣམས་གཅིག་ཏུ་བསྡུས་ཏེ༔ ལྷ་ཉིད་རང་ལ་རང་ཉིད་ལྷ༔ ཐམས་ཅད་ཡེ་ཤེས་གཅིག་གི་འཕྲུལ༔ ང་ཡི་བཀོད་པ་བརྗོད་ལས་འདས༔ སྣང་རྟོག་ལྷ་ཡི་ཕྱག་རྒྱར་

རྫོགས༔ སྒྲ་གྲགས་བདེ་ཆེན་རྡོ་རྗེའི་གསུང༔ དྲན་རྟོག་ཆོས་ཉིད་དེ་བཞིན་ཉིད༔ གཉིས་མེད་ཐུགས་ཀྱི་ཐིག་ལེར་ཆུབ༔ ཐ་དད་མེད་དོ་རིགས་ཀྱི་བུ༔ ཞེས་གསུངས་ནས་ཤོག་དྲིལ་གཅིག་གནང་སྟེ༔ དེ་གསང་བ་མཁའ་འགྲོའི་ཆོས་སྐོར་རེད༔ དུས་བབས་རྟེན་འབྲེལ་ལྡན་ན་བརྡ་ཁྲོལ་ཤིན་ཏུ་ཟབ་འོང་གསུངས་མ་ཐག་མཁའ་འགྲོ་གཉིས་ཀྱིས་བདག་གི་ལག་པ་གཡས་གཡོན་དུ་འཇུས་ནས་འདི་སྐད་ཟེར༔ ཨེ་མ་རིགས་ལྡན་ཌཱ་ཀི་ལྷ་ཡི་ལྕམ༔ ཁྱོད་ཐུགས་སུན་སྐྱོ་ངལ་ཆེ་བ་ཡིས༔ ཞིང་འདིར་བྱོན་ན་ངས་གྲོགས་བྱེད༔ ངེད་ཅག་མཆེད་ལྕམ་དམ་ཚིག་ལྡན༔ ཟབ་བཅུད་གདམས་པ་འདི་ན་ལྷག༔ བདེ་སྐྱིད་ཕུན་སུམ་ཚོགས་པ་ཡོད༔ དམ་ཉམས་གྲིབ་ཀྱི་སྐྱོན་དང་བྲལ༔ དཔའ་བོ་དང་ནི་མཁའ་འགྲོ་ཡི༔ གྲོགས་བཟང་ཞིང་འདིར་ལྷག་པར་ཡོད༔ འོ་ཅག་མཆེད་ལྕམ་དམ་རེ་གཙང༔ ཉེས་པའི་སྐྱོན་གྱིས་གོས་པ་མེད༔ གནས་འདིར་ཡོན་ཏན་བསམ་མི་ཁྱབ༔ འགྲོ་དོན་བསྟན་པ་ཞིང་དུ་ལྷག༔ འདི་རུ་བཞུགས་ན་དོན་གཉིས་པོ༔ མ་འབད་རང་བྱུང་འགྲུབ་པ་ལེགས༔ འཇིག་རྟེན་མི་སེམས་བདུད་ཀྱིས་བསྒྱུར༔ ཆོས་བཞིན་བསྒྲུབ་པ་ཉིན་སྐར་ཙམ༔ བླ་སློབ་དམ་ཚིག་སྡོམ་མི་བསྲུང༔ བདེ་སྐྱིད་ལ་ཁའི་ན་བུན་འདྲ༔ འགྲོ་དོན་འོང་བ་

ལྟ་ཞོག་དང༔ རང་གཞན་ཉམས་པའི་སྐྱོན་གྱིས་གོས༔ དེ་སོགས་འཕྲལ་རྐྱེན་དུ་མ་ཡིས༔ སྐྱོ་སུན་ཐུགས་ངལ་རྒྱུན་ཆད་མེད༔ དེའི་ཕྱིར་ད་ནི་ཞིང་དུ་བྱོན༔ ཞེས་ཟེར༔ བདག་གི་བསམ་པ་དགའ་ཡ་ལེར་སོང་ནས་ད་ཕྱིར་མི་འགྲོ་བར་དཔའ་བོ་ཉིད་ཀྱི་དྲུང་དུ་འདུག་དགོས་སྙམ་ཡང་ལན་ཅི་ཡང་མ་སྨྲས་པར་ཡུད་ཅིག་གནས་པས༔ཡང་ང་རང་གི་གྲོགས་མཆེད་དང་གྲོགས་སུ་གྱུར་པ་འགས་མགྲིན་གཅིག་ཏུ་འདི་སྐད་ཟེར༔ ཀྱཻ༔ ཡེ་ཤེས་དབྱིངས་ཀྱི་མཁའ་འགྲོ་དགོངས༔ བདག་ཅག་རྣམས་ཀྱི་སྐྱབས་གཅིག་པུ༔ གཏེར་ཆེན་བླ་མ་ཞིང་དུ་འདྲེན༔ མི་རེའི་ཁོག་ནས་སྙིང་རེ་ཕྱུངས༔ མགོན་མེད་བདག་ཅག་ཤུལ་དུ་བོར༔ ཆོས་དང་གདམས་པ་ཞུ་ས་མེད༔ ད་རེས་མཁའ་འགྲོ་ཞིང་དུ་འདྲེན༔ ངེད་ཅག་རྣམས་ཀྱིས་ཇི་ལྟར་བྱེད༔ ཟབ་པའི་དམ་ཆོས་སུ་ལ་ཞུ༔ ཟབ་གཏེར་འཛིན་སྐྱོང་སུ་ཡིས་བྱེད༔ སྐྱབས་དང་རེ་ས་སུ་ལ་འཆའ༔ ཞིང་དུ་བྱོན་པའི་འོས་མེད་པས༔ མཁའ་འགྲོའི་ཚོགས་ཀྱིས་བཞུགས་གསོལ་ཞུ༔ ཞེས་བརྗོད་པ་དང༔ ཡང་མཁའ་འགྲོ་གཉིས་ཀྱིས༔ གསོན་དང་རྡོ་རྗེའི་མཆེད་པོ་རྣམས༔ ཁྱེད་རྣམས་དམ་ཚིག་ལྡན་པ་ཡིས༔ ད་རེས་ཞིང་འདིར་ལྷན་དུ་འཚོགས༔ སྨོན་ལམ་ལྡན་པས་སྤྲོ་བ་བསྐྱེད༔

ད་ལན་ཁྱེད་རྣམས་ཞུ་བ་བཞིན༔ གཅིག་གམ་གཉིས་གསུམ་བཞི་འཕྲུལ་ཡིག༔ དེ་ཕན་ཞིང་འདིར་དུས་བབས་ཡིན༔ མཁའ་འགྲོའི་བཀའ་ལ་འདའ་བ་མེད༔ ཟེར་ནས་དཔའ་བོ་ཆེན་པོའི་ཕྱག་གཡས་གཡོན་ལ་ཐིམ༔ དེ་ནས་རིམ་བཞིན་ཡོངས་རྫོགས་སྐུ་ལ་ཐིམ་ནས་གྲོགས་མཁའ་འགྲོ་གཉིས་དང་དཔའ་བོ་ཉིད་རང་དང་བཅས་ཡུད་ཙམ་བཞུགས་པར་བདག་གིས་ཕྱག་ཕུལ་ནས་འདི་སྐད་ཞུས༔ ཀྱེ་མ་ཀྱི་ཧུད་འགྲོ་འདུལ་ཐུགས་རྗེ་ཅན༔ མགོན་མེད་ཉམ་ཐག་བདག་ལ་བརྩེ་བས་ཟུངས༔ བདག་ནི་འཇིག་རྟེན་ཡུལ་དུ་ཅི་ཕྱིར་འགྲོ༔ སྐྱབས་དང་རེ་ས་མགོན་དང་དཔུང་གཉེན་མེད༔ དུས་དང་རྟེན་འབྲེལ་བདུད་དབང་རྐྱེན་ཁར་འཆོར༔ རང་འདྲིས་མ་གཏོགས་ཀུན་གྱིས་བརྙས་དམོད་བྱེད༔ དམ་གཙང་བུ་སློབ་རྣམས་ལ་སྐུར་པ་འདེབས༔ གཏེར་གཉིས་འགྲོ་དོན་འོང་བ་ཕར་ལ་ཞོག༔ ཀུན་གྱིས་ལོག་ལྟའི་གཞི་རུ་གྱུར་པ་ལས༔ འཛིན་སྐྱོང་སྤེལ་བའི་ནུས་པ་བདག་ལ་མེད༔ སྙིང་གི་དྭངས་མ་རྗེ་ཁྱེད་ཞིང་དུ་བྱོན༔ སྙིང་རྗེའི་ཡུལ་གྱུར་བདག་འདྲས་ཇི་ལྟར་བྱེད༔ མན་ངག་ཟབ་པའི་གདམས་པ་ཞུ་ས་མེད༔ ཁོ་མོའི་སྙིང་གཏམ་ཉམས་ལེན་སུ་ལ་ཞུ༔སྡུག་བསྔལ་མི་བཟོད་སྲོག་ལ་ཐུག་པ་བྱུང༔ ད་ནི་ཅིས་ཀྱང་

འགྲོ་མི་དགོས་པར་ཞུས༔ འཇིག་རྟེན་ཡུལ་དུ་བདག་འདྲའི་འགྲོ་དོན་དཀའ༔ ཟབ་གཏེར་རྟེན་འབྲེལ་སྣ་ཁ་བདུད་ཀྱིས་བསྒྱུར༔ གྲོགས་དང་ཆོས་བདག་གཞན་རྐྱེན་ཁོ་ནར་སོང༔ གལ་ཏེ་རྟེན་འབྲེལ་དབང་གིས་གྲོགས་འཕྲད་ཀྱང༔ དཔའ་བོ་ཁྱེད་འདྲ་ལྟ་བུ་ལྟ་ཞོག་དང༔ ཐིག་ལེ་དབབ་འདྲེན་དོན་ལྡན་གོ་བར་དཀའ༔ ཐབས་ཤེས་ཟུང་འཇུག་རིག་སྐུ་ལྟ་ཞོག་དང༔ ལན་ཆགས་བུ་བརྒྱུད་ས་བོན་རྒྱུན་ཆད་མེད༔ མྱུར་ལམ་ཟབ་མོའི་དགོས་དོན་ཕར་ཞོག་དང༔ གཟུགས་བྱད་ཙམ་ལ་ཆགས་ཤིང་འཁོར་བར་སྐྱེ༔ དག་སྨིན་རྫོགས་པའི་འབྲས་བུ་ཕར་ཞོག་དང༔ ཉིན་མཚན་བར་མེད་ཆགས་སེམས་རྒྱུན་ཆད་མེད༔ སྣང་སྟོང་དབྱེར་མེད་སྙིང་པོ་ཕར་ཞོག་དང༔ ལོ་ཤས་ཟླ་ཤས་ཙམ་གྱིས་གཉིས་ཕུང་འགྲུབ༔ དེ་འདྲར་བསམ་ན་བདག་འདྲས་འགྲོ་དོན་དཀའ༔ གུ་རུ་པདྨའི་སྨོན་ལམ་མཐུ་བཙན་པས༔ བཅོ་ལྔ་ནས་བཟུང་རང་ཡུལ་རྒྱབ་ཏུ་བོར༔ དཔའ་བོ་ཁྱོད་ཉིད་རིགས་ཀྱི་བདག་པོར་ཁུར༔ རྩ་བརྒྱད་དུས་སུ་ཉིད་ཀྱིས་རྗེས་སུ་བཟུང༔ རིམ་པ་གཉིས་ཀྱི་ལམ་མཆོག་མཐར་ཕྱིན་མཛད༔ ཁྱད་པར་ནང་དོན་ཡེ་ཤེས་མངོན་སུམ་དུ༔ སད་ཅིང་ཟབ་གཏེར་ཆོས་སྒོ་དུ་མ་འབྱེད༔

གཏེར་གཉིས་བསྟན་པ་མཐར་རྒྱས་འགྲོ་བའི་དོན༔ རྒྱ་ཆེན་ཡོང་བའི་སྨོན་ལམ་འཕྲོ་ལྡན་ཀྱང༔ དུས་དབང་སྨོན་ལོག་བདུད་ཀྱི་དབང་དུ་སོང༔ ད་ནི་བསམ་ཞིང་བསམ་ན་སྐྱོ་བ་སྐྱེས༔ འགྲོ་དོན་མི་འོང་འཁོར་བའི་བསྣོན་པ་བྱེད༔ གྲོགས་ཀྱང་མི་བསམ་ཁྱེད་འདྲ་ཤིན་ཏུ་དཀོན༔ དཔའ་བོ་ཁྱེད་ཀྱིས་མྱུར་ཏུ་རྗེས་བཟུང་ནས༔ སྔོན་གྱི་རྗེས་བརྩེ་ཡལ་བར་མ་དོར་བར༔ བདེ་སྐྱོང་དབང་མོ་ཐུགས་རྗེས་བཟུང་དུ་གསོལ༔ འཇིག་རྟེན་ཁམས་སུ་མི་འགྲོ་བཀའ་གནང་ཞུ༔ ཞེས་ཕྱག་ལ་འཇུས་ནས་དྲག་ཏུ་དུས་ཤིང་ཞུས་པས་ཐུགས་བརྩེ་མཛད་ནས་འདི་སྐད་གསུངས༔ ཨེ་མ་རིགས་ལྡན་བརྩེ་བའི་གྲོགས༔ ཐུགས་སུན་སྐྱོ་ངལ་མ་མཛད་ཨང༔ ང་འགྲོ་དང་འོང་མེད་ཆོས་སྐུའི་ངང༔དུས་ནམ་ཡང་འདུ་འབྲལ་ག་ལ་ཡོད༔ ཀློང་རིག་དབྱིངས་འོད་གསལ་ངང་སྐྱོངས་དང༔ ང་ཆོས་བྱིངས་མཁའ་ཀློང་ཡངས་པར་ཤར༔ ད་དབྱིངས་ཀྱི་རོལ་པར་དབྱིངས་ལ་བཞུགས༔ གསུངས་ནས་གཙོ་འཁོར་གསུམ་པོ་འོད་ཐིག་གི་རྣམ་པར་གྱུར་ནས་རང་གི་སྙིང་གར་ཐིམ་པར་སྣང༔ ས་མ་ཡ༔ ཧ་ཧ། གང་གི་སློབ་འབངས་ཀུན་གྱི་ཐ་ཤལ་བ། །མདོ་མེད་ཆོས་མེད་བདེ་སྐྱོང་དབང་མོ་ཡིས། །འཁྲུལ་སྣང་ཟད་མེད་ཉིན་མཚན་བར་མེད་པས། །འཁྲུལ་

ཚིག་ཡིག་རིས་བྲིས་པ་དགོས་མེད་ཀྱང་། །ཤཱི་ལ་བཛྲ་ནན་ཆགས་ཆོས་བསྐུ